PMIndiaData/PMIndiaSum huggingface dataset:
संयुक्त राष्ट्र आम सभेत कॅरिकॉमच्या नेत्यांची पंतप्रधानांनी घेतली भेट

संयुक्त राष्ट्र आम सभेच्या निमित्ताने न्यूयॉर्क येथे 25 सप्टेंबर 2019 रोजी पंतप्रधान नरेंद्र मोदी यांनी कॅरिकॉम समुह देशांच्या 14 नेत्यांची भेट घेतल्यामुळे कॅरिबियन देशांबरोबरच्या भारताच्या ऐतिहासिक आणि दृढ संबंधांना नवीन गती लाभली. सेंट लुशियाचे पंतप्रधान आणि कॅरिकॉमचे सध्याचे अध्यक्ष ॲलन चेस्टनेट यांनी या बैठकीचे अध्यक्ष पद भूषविले. या बैठकीला अँटिग्वा आणि बर्बुडा, बार्बाडोस, डॉमिनिका, जमेका, सेंट किट्स अँड नेव्हीस, सेंट लुशिया, सेंट व्हींसेंट अँड ग्रेनाडाईन्स, त्रिनिदाद अँड टोबॅगो या देशांचे प्रमुख, सुरीनामचे उपराष्ट्रपती आणि बहामास, बेलिज, ग्रेनाडा, हैती आणि गयानाचे परराष्ट्र मंत्री उपस्थित होते. पंतप्रधान मोदी यांची कॅरिकॉम नेत्यांबरोबर प्रादेशिक स्वरुपात ही पहिलीच बैठक होती. भारत आणि कॅरिबियन देशांदरम्यान केवळ द्विपक्षीय नव्हे तर प्रादेशिक संदर्भातही संबंध मजबूत आणि दृढ होत असल्याचे अधोरेखित झाले. कॅरिकॉमबरोबर राजकीय, आर्थिक आणि सांस्कृतिक संबंध अधिक दृढ करण्याबाबत भारताच्या वचनबद्धतेचा पंतप्रधान मोदी यांनी पुनरुच्चार केला. कॅरिबियन देशांमध्ये राहत असलेले 10 लाख भारतीय मैत्रीचा सेतू असल्याचे त्यांनी सांगितले. राजकीय आणि संस्थात्मक चर्चा प्रक्रियेला बळ देणे, आर्थिक सहकार्याला प्रोत्साहन, व्यापार आणि गुंतवणूक वाढवणे आणि दोन्ही देशांच्या जनतेने अधिकाधिक संवाद आणि संबंध वृद्धिंगत करण्याबाबत या बैठकीत चर्चा झाली. आपत्ती व्यवस्थापने क्षेत्रात क्षमता निर्मिती, विकास सहाय्य आणि सहकार्य वृद्धिंगत करण्याबाबत कॅरिकॉमच्या भागिदारीवर पंतप्रधानांनी भर दिला. त्यांनी कॅरिकॉम देशाला आंतरराष्ट्रीय सौर आघाडीत सहभागी होण्याचे आमंत्रण दिले. कॅरिबियन देशांमध्ये आणि बहामास बेटांवर हरिकेन डोरियन वादळामुळे झालेल्या हानीबाबत पंतप्रधानांनी दु:ख व्यक्त केले. या वादळानंतर भारताने त्वरित 10 दशलक्ष अमेरिकन डॉलर्सची आर्थिक मदत दिली होती. कॅरिकॉममध्ये समाज विकास प्रकल्पांसाठी 14 दशलक्ष अमेरिकन डॉलर्सचे अनुदान देण्याची तसेच सौर, नवीकरणीय ऊर्जा आणि हवामान बदलाशी संबंधित प्रकल्पांसाठी आणखी 150 दशलक्ष अमेरिकन डॉलर्सचे कर्ज देण्याची घोषणा पंतप्रधान मोदी यांनी केली. गयानातील जॉर्ज टाऊन येथे माहिती तंत्रज्ञानातील सर्वोत्कृष्टतेचे प्रादेशिक केंद्र उभारण्याची घोषणा त्यांनी केली. बेलिज येथे प्रादेशिक व्यावसायिक प्रशिक्षण केंद्र सुरु करण्याची घोषणाही त्यांनी केली. कॅरिकॉम देशांच्या गरजा आणि आवश्यकतेनुसार विशेष क्षमता निर्मिती अभ्यासक्रम, प्रशिक्षण आणि भारतीय तज्ज्ञांची नियुक्ती करण्याला मदत करण्याची इच्छा भारताने व्यक्त केली. नजीकच्या काळात कॅरिकॉमच्या संसदीय प्रतिनिधी मंडळाला भारत दौऱ्यावर येण्यासाठी त्यांनी आमंत्रित केले. दोन्ही देशांदरम्यान संबंध आणि सहकार्य मजबूत करण्याबाबत पंतप्रधान मोदी यांनी प्रस्तावित केलेल्या उपाययोजनांचे कॅरिकॉम नेत्यांनी स्वागत केले आणि संबंधित सरकारांकडून पूर्ण सहकार्याचे आश्वासन दिले. सहकार्याच्या संभाव्य क्षेत्राबाबत जलदगतीने शोध घेण्यासाठी एक संयुक्त कृती दल स्थापन करण्याचा निर्णय घेण्यात आला.
औषध क्षेत्रात भारत आणि अमेरिका यांच्यात आंतर संस्था सहकार्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज भारत आणि अमेरिकेच्या आंतर शैक्षणिक संस्था यांच्या दरम्यान पुनर्निर्मिती औषधे आणि 3डी बायोप्रिंटींग नवीन तंत्रज्ञान शास्त्रीय संकल्पनांचे अदानप्रदान आणि संशोधनाच्या पायाभूत सेवा यांचा संयुक्त वापर या कराराला कार्योत्तर मंजुरी दिली. लाभ संयुक्त संशोधन प्रकल्प, प्रशिक्षण कार्यक्रम, परिषद, कार्यशाळा इत्यादींचा या करारांतर्गत समावेश करण्यात आला असून प्रगत शास्त्रज्ञ आणि तंत्रज्ञ या सर्वांसाठी हा करार खुला राहणार आहे. तसेच सर्वोत्कृष्ट शास्त्रीय संशोधनावर आधारित पाठिंबा त्यांना मिळणार आहे. दोन्ही शैक्षणिक संस्थांनी या करारांतर्गत पारंपरिक, शैक्षणिक, अदानप्रदान करण्याचे ठरवले असून त्याची या करारांतर्गतच विशेष प्रकल्पाच्या विकासासाठी पुढाकार घेणार आहे. ठळक वैशिष्ट्ये शैक्षणिक सहभागाद्वारे संशोधन आणि शिक्षण विकासामध्ये सहभाग वाढवण्यासाठी हा करार करण्याचे उद्दिष्ट होते. खालील मुद्यांवर दोन्ही देशांच्या संस्थांद्वारे माहितीचे अदानप्रदान करण्याचे निश्चित करण्यात आले आहे. 1) थ्रीडी बायोप्रिंटींग क्षेत्रात प्रोफेसर आणि विद्यार्थी यांच्या प्रशिक्षण, अभ्यास आणि संशोधन विषयक अदानप्रदान 2) संयुक्त संशोधन प्रकल्पावर एकत्रित काम आणि 3) शैक्षणिक प्रकाशनांच्या माहितीचे अदानप्रदान पार्श्वभूमी भारत आणि अमेरिका सरकारच्या परस्पर सामंजस्य लाभ, विज्ञान आणि तंत्रज्ञान क्षेत्रात दीर्घकालीन सहकार्य वाढविण्यासाठी करार करण्यात आला होता. यामध्ये विज्ञान आणि तंत्रज्ञान क्षेत्रात, त्रिवेंद्रम येथील औषधी विज्ञान आणि तंत्रज्ञान संस्था श्री चित्रा तिरुनल, भारत सरकारच्या विज्ञान आणि तंत्रज्ञान विभागांतर्गत राष्ट्रीय इंर्पोटंट संस्था यांचा या करारांतर्गत समावेश झाला आहे.
वाराणसीमध्ये बांधकाम सुरु असलेला उड्डाणपूल कोसळल्यामुळे मृत्युमुखी पडलेल्यांच्या कुटुंबांना पंतप्रधान राष्ट्रीय सहायता निधीतून मदत जाहीर

वाराणसीमध्ये बांधकाम सुरु असलेला उड्डाणपूल कोसळल्यामुळे मृत्युमुखी पडलेल्यांच्या कुटुंबांना पंतप्रधान नरेंद्र मोदी यांनी पंतप्रधान राष्ट्रीय सहायता निधीतून प्रत्येकी 2 लाख रुपयांची मदत जाहीर केली आहे. वाराणसीमध्ये बांधकाम सुरु असलेला उड्डाणपूल कोसळल्यामुळे गंभीर जखमी झालेल्यांना प्रत्येकी 50 हजार रुपयांची मदत पंतप्रधानांनी मंजूर केली आहे.
के.कामराज यांच्या जयंतीनिमित्त पंतप्रधानांनी त्यांचे पुण्यस्मरण केले

नवी दिल्ली 15 जुलै 2022 पंतप्रधान नरेंद्र मोदी यांनी के.कामराज यांच्या जयंतीनिमित्त त्यांचे स्मरण केले आहे. पंतप्रधान मोदी म्हणाले की के. कामराज यांनी भारताच्या स्वातंत्र्यलढ्यात अविस्मरणीय असे योगदान दिले आहे आणि एक कनवाळू प्रशासक म्हणून स्वतःची छाप सोडली आहे. ट्वीट संदेशात पंतप्रधान म्हणाले; “के.कामराज यांच्या जयंतीनिमित्त त्यांचे पुण्यस्मरण करत आहे. भारताच्या स्वातंत्र्यलढ्यात त्यांनी अविस्मरणीय असे योगदान दिले आहे आणि एक कनवाळू प्रशासक म्हणून स्वतःची छाप सोडली आहे. दारिद्र्य आणि मानवी व्यथा यांच्या निर्मूलनासाठी त्यांनी अथक प्रयत्न केले. सामान्य लोकांचे आरोग्य आणि शिक्षण यामध्ये सुधारणा करण्यावर देखील त्यांनी लक्ष केंद्रित केले.”
ऊर्जा  कार्यक्षमता  सेवा क्षेत्रात भारत आणि संयुक्त अरब अमिरात यांच्यातल्या सामंजस्य कराराला केंद्रीय  मंत्रिमंडळाची मान्यता

ऊर्जा व्यवस्थापन आणि जतन क्षेत्रात विविध सेवा पुरवण्यासाठी राष्ट्रीय उत्पादकता परिषद, ही वाणिज्य आणि उद्योग मंत्रालयांतर्गत येणारी परिषद आणि संयुक्त अरब अमिरात मधल्या अल इतिहाद एनर्जी सर्व्हिसेस यांच्यात झालेल्या सामंजस्य कराराला, केंद्रीय मंत्रिमंडळाने, पूर्वलक्षी प्रभावाने मंजुरी दिली आहे. पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या मंत्रिमंडळ बैठकीत हा निर्णय घेण्यात आला. या सामंजस्य करारांतर्गत राष्ट्रीय उत्पादकता परिषद, ऊर्जा लेखा परीक्षकांचे प्रशिक्षण, मागणी व्यवस्थापन, या सेवा पुरवणार आहे तर अल इतिहाद, संयुक्त अरब अमिरातीतल्या ऊर्जा परीक्षकाच्या प्रशिक्षणासाठी आवश्यक ती सर्व स्थानिक मदत, उद्योगांचे मागणी विषयक व्यवस्थापन या सेवा, संबंधित उद्योगांना पुरवणार आहे.
सचिवांच्या दोन गटांतर्फे पंतप्रधानांनी विविध क्षेत्रासंदर्भात सादरीकरण

पंतप्रधान नरेंद्र मोदी यांच्यासमोर सचिवांच्या दोन गटांनी, आरोग्य, स्वच्छता आणि नागरी विकास, वाणिज्य आणि व्यापार यासंदर्भात आपापल्या कल्पना मांडत सादरीकरण केले. केंद्रीय मंत्री आणि नीति आयोगाचे अधिकारीही यावेळी उपस्थित होते. एकूण नऊ सादरीकरण करण्यात येणार आहेत, त्यापैकी विविध प्रशासकीय संकल्पनांशी संबंधित सात सादरीकरण करण्यात आली आहेत.
भारत आणि कॅनडा संयुक्तपणे टपाल तिकिटे जारी करण्याबाबत केंद्रीय मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला आज माहिती देण्यात आली कि भारत आणि कॅनडा यांनी संयुक्तपणे “दिवाळी” या संकल्पनेवर आधारित दोन स्मृती टपाल तिकिटे जारी करण्याबाबत सहमती दर्शवली आहे. 21सप्टेंबर 2017 रोजी या टपाल तिकिटांचे प्रकाशन होईल. यासाठी भारतीय टपाल विभाग आणि कॅनडा टपाल विभाग यांनी यापूर्वीच एका सामंजस्य करारावर स्वाक्षऱ्या केल्या आहेत. भारत आणि कॅनडा यांच्या दरम्यान लोकशाही, बहुतावाद, सर्वांसाठी समानता आणि कायदे नियमांवर आधारित प्रदीर्घ संबंध आहेत. उभय देशांमधील जनत्तेतील थेट संपर्क तसेच कॅनडातील मोठा भारतीय समुदाय यामुळे या संबंधांना मजबूत आधार लाभला आहे. उभय देशांसाठी सांस्कृतिक संकल्पना असल्यामुळे आणि कॅनडातील मोठा भारतीय समुदाय लक्षात घेऊन या संयुक्त टपाल तिकिटासाठी “दिवाळी” ही संकल्पना निवडण्यात आली आहे. पी.आई.बी/बी.गोखले/एस.काणे
नौदल दिनानिमित्त पंतप्रधानांनी दिल्या शुभेच्छा

पंतप्रधान नरेंद्र मोदी यांनी नौदल दिनानिमित्त शुभेच्छा दिल्या आहेत. ‘भारतीय नौदलातील सर्व शूर/पराक्रमी कर्मचारी आणि त्यांच्या कुटुंबियांना नौदल दिनाच्या शुभेच्छा. देशाचे रक्षण करणाऱ्या आणि आपत्तीच्यावेळी केलेल्या मदतीत महत्त्वाची भूमिका बजावणाऱ्या नौदलाप्रती भारत नेहमीच ऋणी राहिला आहे’ असे पंतप्रधानांनी म्हटले आहे.
मध्यप्रदेशच्या ग्वाल्हेर येथील रस्ता अपघातात झालेल्या जीवितहानीबद्दल पंतप्रधानांकडून शोक व्यक्त

नवी दिल्ली, 24 मार्च 2021 मध्यप्रदेश मधील ग्वाल्हेर येथे झालेल्या भीषण रस्ता अपघातामध्ये झालेल्या जीवितहानीबद्दल पंतप्रधानांनी शोक व्यक्त केला आहे. "मध्यप्रदेशच्या ग्वाल्हेर येथे झालेल्या रस्ता अपघातामुळे मला तीव्र दुःख झाले आहे. शोकाकुल कुटुंबियांच्याप्रति मी संवेदना व्यक्त करतो, त्याचबरोबर जखमी झालेल्या व्यक्ती लवकर बऱ्या व्हाव्यात, अशी इच्छा व्यक्त करतो", असे पंतप्रधानांनी द्विटमध्ये म्हटले आहे.
राज्यपालांच्या परिषदेच्या समारोप सत्राला उद्देशून पंतप्रधानांचे संबोधन

नवी दिल्लीमध्ये राष्ट्रपती भवनात आयोजित राज्यपालांच्या परिषदेच्या समारोप सत्राला पंतप्रधान नरेंद्र मोदी यांनी आज संबोधित केले. या परिषदेत झालेल्या विविध चर्चा आणि मते याबाबत पंतप्रधानांनी समाधान व्यक्त केले. भागीदारी, सांस्कृतिक देवाणघेवाण आणि राज्या-राज्यांमधल्या नागरिकांना परस्परांशी जोडणाऱ्या ‘एक भारत, श्रेष्ठ भारत’ या उपक्रमाला राज्यपालांनीही प्रोत्साहन द्यावे, असे पंतप्रधानांनी सांगितले. देशाच्या विविध राज्यांमध्ये एकात्मता आणि सौहार्दाला प्रोत्साहन देण्यासाठी नवीन उपक्रम राबवण्याच्या आवश्यकतेवर त्यांनी भर दिला. कुलपती या नात्याने, शिक्षणाच्या विविध शाखांमध्ये उत्कृष्टतेला प्रोत्साहन देण्यासाठी विद्यापीठांना उद्युक्त करावे, असे आवाहन पंतप्रधानांनी केले. भारतातील विद्यापीठांनी जगातील सर्वोत्कृष्ट विद्यापीठ होण्याचा प्रयत्न केला पाहिजे, असे सांगत या प्रयत्नात राज्यपालांची भूमिका महत्त्वाची आहे, असे पंतप्रधान म्हणाले. भारतीय व्यवस्थापन संस्थांच्या तसेच सार्वजनिक आणि खाजगी क्षेत्रातील प्रत्येकी 10 विद्यापीठांच्या स्वायत्ततेला प्रोत्साहन देण्याच्या केंद्र सरकारच्या उपक्रमाचा यावेळी पंतप्रधानांनी उल्लेख केला. देशातील सर्वसामान्य माणसाला सहजपणे जीवन जगता यावे यासाठी केंद्र सरकार प्रयत्नशील आहे. हे ध्येय साध्य करण्यासाठी राज्यपालांनी आपल्या सार्वजनिक आयुष्यातील वैविध्यपूर्ण अनुभवांच्या आधारे नागरी संस्था आणि शासकीय विभागांना प्रेरणा द्यावी, असे आवाहन पंतप्रधानांनी केले. केंद्र सरकारच्या आयुषमान भारत या महत्त्वाकांक्षी आरोग्य योजनेबाबतही पंतप्रधानांनी यावेळी माहिती दिली. 2019 साली महात्मा गांधीजींची 150 वी जयंती आहे तर 2022 साली देशाच्या स्वातंत्र्य प्राप्तीला 75 वर्ष पूर्ण होत आहेत. या दोन्ही वर्षांमध्ये गाठण्याजोगी ध्येये निश्चित करावी, असे आवाहन त्यांनी केले. राष्ट्रहिताशी संबंधित ध्येयांना प्रोत्साहन देण्यासाठी आगामी कुंभमेळ्यातही अनेक उपक्रम राबवता येतील, असे पंतप्रधान म्हणाले.
स्वातंत्र्य सेनानी  बाघा जतीन यांच्या हौतात्म्य दिनाच्या शतकपूर्तीनिमित्त पंतप्रधानांकडून त्यांना अभिवादन

स्वातंत्र्य सेनानी बाघा जतीन यांच्या हौतात्म्य दिनाच्या शतकपूर्तीनिमित्त पंतप्रधान नरेंद्र मोदी यांनी त्यांना अभिवादन केले आहे. “बाघा जतीन यांच्या हौतात्म्य दिनाच्या शतकपूर्तीनिमित्त मी त्यांना अभिवादन करतो. मातृभूमीसाठीचे त्यांचे शौर्य आणि बलिदान नेहमीच स्मरणात राहील” असे पंतप्रधानांनी म्हटले आहे.
श्रीलंकेत झालेल्या भीषण बॉम्बस्फोटांचा पंतप्रधानांकडून तीव्र निषेध

श्रीलंकेत झालेल्या भीषण साखळी बॉम्बस्फोटाचा पंतप्रधान नरेंद्र मोदी यांनी तीव्र शब्दांत निषेध केला आहे. ‘श्रीलंकेत झालेल्या भीषण बॉम्बस्फोटांचा मी तीव्र शब्दांत निषेध व्यक्त करतो. अशा क्रूर आणि नृशंस कृत्यांना या प्रदेशात काहीही जागा नाही. या कठीण प्रसंगी सर्व भारतीय श्रीलंकेसोबत ठामपणे उभे आहेत, या हल्ल्यात बळी गेलेल्यांचे कुटुंबिय आणि जखमी नागरिकांसाठी मी परमेश्वराकडे प्रार्थना करतो.’ असे पंतप्रधानांनी म्हटले आहे.
गुरु तेग बहादूर यांच्या हौतात्म्यादिनी पंतप्रधानांची आदरांजली

पंतप्रधान नरेंद्र मोदी यांनी गुरु तेग बहादूर यांच्या हौतात्म्यदिनी त्यांना अभिवादन केले आहे. ‘मी गुरु तेग बहादूर यांना त्यांच्या हौतात्म्यादिनी आदरांजली अर्पण करतो. त्यांना शौर्य आणि समाजसेवेचं वरदान लाभले होते. ते आजही प्रेरणादायी आहेत’ असे पंतप्रधानांनी म्हटले आहे.
भारत आणि स्वाझीलंड दरम्यान आरोग्य आणि औषध क्षेत्रातील सहकार्याबाबत सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि स्वाझीलंड यांच्यातील आरोग्य आणि औषध क्षेत्रातील सहकार्याबाबतच्या सामंजस्य कराराला कार्योत्तर मंजुरी दिली आहे. या कराराअंतर्गत पुढील क्षेत्रात सहकार्य केले जाईल – 1) औषधे आणि फार्मास्युटिकल उत्पादने 2) वैद्यकीय वापराची उत्पादने 3) वैद्यकीय संशोधन 4) वैद्यकीय उपकरणे 5) सार्वजनिक आरोग्य 6) संसर्गजन्य रोग नियंत्रण आणि देखरेख 7) आरोग्य पर्यटन 8) परस्पर हिताचे अन्य कुठलेही क्षेत्र सहकार्याबाबत विस्तृत माहिती आणि कराराच्या अंमलबजावणीवर देखरेख ठेवण्यासाठी एक कृती गट स्थापन केला जाईल.
जंजगिर-चंपा येथे शेतकरी मेळाव्याला पंतप्रधानांचे संबोधन, पायाभूत सुविधा प्रकल्पाची छत्तीसगड येथे पायाभरणी

पंतप्रधान श्री. नरेंद्र मोदी यांनी आज छत्तीसगडला भेट दिली. जंजगिर-चंपा येथे त्यांनी पारंपारिक हातमाग आणि शेतीविषयक प्रदर्शनाला भेट दिली. तसेच त्यांनी तिसऱ्या पेंद्रा-अनुप्पूर रेल्वेमार्गाची आणि राष्ट्रीय महामार्ग प्रकल्पांची पायाभरणी केली. पंतप्रधानांनी केंद्र आणि राज्य सरकारच्या विविध योजनांच्या लाभार्थ्यांना प्रमाणपत्रे दिली. विशाल शेतकरी मेळाव्याला संबोधित करताना पंतप्रधानांनी माजी पंतप्रधान अटलबिहारी वाजपेयींच्या आठवणींना उजाळा दिला ज्यांनी उत्तराखंड, झारखंड आणि छत्तीसगडची निर्मिती केली होती. वाजपेयींच्या विकासाच्या दृष्टीमुळेच ही राज्ये वेगाने प्रगती करत आहेत असे पंतप्रधान म्हणाले. केंद्र सरकार विकास आणि जनतेच्या आकांक्षा पूर्ण करण्यासाठी झटत आहे असे पंतप्रधान म्हणाले. आम्हाला लोकांचे जीवन सुलभ करायचे आहे असे ते म्हणाले. मतांच्या राजकारणासाठी किंवा निवडणूक जिंकण्यासाठी सरकार योजना बनवत नाही. नवीन आणि आधुनिक छत्तीसगड बनवण्याचे उद्दिष्ट आहे असे पंतप्रधान म्हणाले. ‘सबका साथ सबका विकास’च्या दिशेने आमची घोडदौड सुरु असून, मूल्यवर्धनाद्वारे शेतकऱ्यांचा फायदा करून देण्याचा सरकारचा प्रयत्न असल्याचेही त्यांनी सांगितले. प्रधान मंत्री किसान संपदा योजना यात उपयोगी सिद्ध होत आहे असे ते म्हणाले. सॉईल हेल्थ कार्ड, पीक विमा योजना तसेच तंत्रज्ञानाचा वापर करून शेतकऱ्यांचे उत्पन्न वाढवले जाईल. पंतप्रधान पुढे म्हणाले, की एके काळी काही ठराविक लोकांनाच कल्याणकारी योजनांचा फायदा होत असे, भ्रष्टाचाराने सरकारी यंत्रणा पोखरली होती. सद्य सरकार सर्वांच्या विकासासाठी कटिबद्ध आहे आणि 2022 पर्यंत सर्वांच्या डोक्यावर छत देण्याचा सरकारचा प्रयत्न राहील. पंतप्रधान म्हणाले की, शौचालय बांधणीचे काम युद्धपातळीवर हाती घेण्यात आले आहे. उज्ज्वला योजनेंतर्गत,गरिबांना स्वयंपाकाचा गॅस पुरवण्यात आला आणि सौभाग्य योजनेद्वारे, सर्वांना वीज पुरवण्यात येईल.
2019-20 पर्यंत भारतीय कंपनी व्यवहार संस्थेची योजना सुरु ठेवायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारतीय कंपनी व्यवहार संस्थेची (आरयआयसीए) योजना आणखी तीन आर्थिक वर्षांसाठी ( 2017-18 ते 2019-20) सुरु ठेवायला आणि संस्थेला 18 कोटी रुपये अनुदान स्वरूपात मदत द्यायला मंजुरी दिली आहे. यामुळे आर्थिक वर्ष 2019-2020.च्या समाप्तीपर्यंत ही संस्था स्वयंपूर्ण होईल. परिणाम: यामुळे कॉर्पोरेट गव्हर्नन्सच्या क्षेत्रातील सार्वजनिक आणि खाजगी क्षेत्रासह भागीदारीत प्रशिक्षण कार्यक्रम, संशोधन कार्य आणि प्रकल्प यामुळे कौशल्य वाढेल. विद्यार्थी तसेच व्यावसायिकांचा रोजगार वाढण्यास मदत होईल. स्रोत अन महसूल वाढवतानाच कॉर्पोरेट कायद्याच्या क्षेत्रात एक प्रतिष्ठित संस्था बनणे यावर संस्थेचा भर आहे. आयआयसीए ही राष्ट्रीय महत्वाची संस्था असेल, ती वाढीचे एक इंजिन बनून आर्थिक घडामोडींचा वेग वाढेल. व्यावसायिक सक्षमतेतील मध्ये सुधारणामुळे व्यावसायिकांना परदेशातील तसेच देशातील उदयोन्मुख कॉर्पोरेट क्षेत्रात रोजगाराच्या संधी मिळवण्यासाठी मदत होईल.
पंतप्रधानांनी गोव्यामध्ये विकास प्रकल्पांची पायाभरणी केली

गोव्यामधील शामा प्रसाद मुखर्जी स्टेडियम मधील कार्यक्रमादरम्यान पंतप्रधान नरेंद्र मोदी यांनी आज मोपा विमानतळ आणि तुआम येथे इलेक्ट्रॉनिक सिटीच्या कोनशीलेचे अनावरण केले. पंतप्रधानांनी यावेळी विशेष श्रेणीतील नौदल जहाजे उभारणीसाठीच्या पायाभूत सुविधा आणि पाच तटरक्षक गस्त जहाज बांधणी उद्‌घाटनाच्या कोनशीलेचे देखील अनावरण कले. याप्रसंगी बोलताना पंतप्रधानांनी सर्वप्रथम, काही आठवड्यांपूर्वीच गोव्यात ब्रिक्स परिषदेचे यजमान पद भारताने यशस्वीरित्या भूषवल्याबद्दल संबंधित गटाचे अभिनंदन केले. गोव्याच्या प्रगतीसाठी पंतप्रधानांनी राज्याचे कौतुक केले. विमानतळ प्रकल्पाविषयी बोलताना पंतप्रधान म्हणाले की, माजी पंतप्रधान अटल बिहारी वाजपेयी यांनी दिलेले वचन आता पूर्ण होणार असून याबद्दल आपण खूप आनंदी आहोत. गोव्याला याचा लाभ होणार आहे तसेच यामुळे पर्यटनाला प्रोत्साहन मिळेल असे त्यांनी सांगितले. इलेक्ट्रॉनिक सिटी प्रकल्पाविषयी ते म्हणाले की, डिजिटली प्रशिक्षित, आधुनिक आणि युवा वर्ग गोव्याचे नेतृत्व करत आहे ज्यामध्ये भारत परिवर्तनाची शक्ती आहे. 500 आणि 1000 रुपयांचे चलन रद्द करण्याच्या केंद्र सरकारच्या निर्णयाविषयी ते म्हणाले की, 8 नोव्हेंबरच्या रात्री भारतातील अनेक लोकांना शांत झोप लागली तर काहींची झोप अजूनही उडाली आहे. काळा पैशाच्या लढाईविरुद्ध भारतातील प्रामाणिक नागरिकांना मदत करण्यासाठी केंद्र सरकारने उचलेले हे महत्त्वपूर्ण पाऊल आहे. चलनातून नोटा रद्दबातल करण्याची प्रक्रिया यशस्वी करण्यासाठी ज्यांनी ज्यांनी योगदान दिले त्या सर्वांचे पंतप्रधानांनी यावेळी आभार मानले. आपल्याला देखील दु:खाची कल्पना आहे आणि हे पाऊल कोणतीही अरेरावी दाखवण्यासाठी आपण उचलले नाही असे ते म्हणाले. आपणही गरीबी पाहिलेली आहे आणि लोकांच्या समस्यांची आपल्याला कल्पना आहे असे पंतप्रधानांनी नमूद केले. 2014 मध्ये देशाला भ्रष्टाचार मुक्त करण्यासाठी लोकांनी मतदान केले होते याचा पंतप्रधानांनी पुनरुच्चार केला. काळ्या पैशाला आळा घालण्यासाठी केंद्र सरकारद्वारा उचललेल्या अनेक उपाययोजनांचा त्यांनी यावेळी उल्लेख केला. जर कोणी भारतात काळा पैसा कमावला आणि ती व्यक्ती देश सोडून गेली तर याचा तपास करणे हे आपले कर्तव्य आहे. मोदी म्हणाले की, आपला जन्म हा कार्यालयात केवळ खुर्चीवर बसण्यासाठी झालेला नाही असे सांगत मोदी म्हणाले की, आपले कुटुंब आणि घर या सगळ्याचा देशसेवेसाठी आपण त्याग केला आहे.
तेलंगण राज्याच्या स्थापना दिनानिमित्त पंतप्रधानांकडून शुभेच्छा, आंध्र प्रदेशच्या जनतेलाही शुभेच्छा

पंतप्रधान नरेंद्र मोदी यांनी तेलंगण राज्याच्या स्थापना दिनानिमित्त राज्यातल्या जनतेला शुभेच्छा दिल्या आहेत. आंध्र प्रदेशच्या जनतेलाही त्यांनी शुभेच्छा दिल्या आहेत. तेलंगण दिनानिमित्त जनतेला शुभेच्छा. या राज्यातली जनता अनेक क्षेत्रात उत्कृष्ट कामगिरी करत आहे. भारताच्या विकासगाथेमध्ये या राज्याचे मोलाचे योगदान आहे. तेलंगणच्या प्रगती आणि समृद्धीची सदिच्छा पंतप्रधानांनी व्यक्त केली आहे. आंध्र प्रदेशच्या जनतेलाही शुभेच्छा. मेहनत आणि धैर्य ही या भूमीची संस्कृती आहे. भारताच्या विकासात या राज्याची भूमिका मोलाची राहिली आहे. उज्वल भविष्यासाठी,पंतप्रधानांनी जनतेला शुभेच्छा दिल्या आहेत.
ब्रिटनचे  माजी पंतप्रधान डेव्हिड कॅमरुन यांनी पंतप्रधानांची भेट घेतली

ब्रिटनचे माजी पंतप्रधान डेव्हिड कॅमरुन यांनी आज पंतप्रधान नरेंद्र मोदी यांची भेट घेतली. यावेळी पंतप्रधान मोदी यांनी नोव्हेंबर 2015 च्या त्यांच्या यशस्वी ब्रिटन दोऱ्याच्या आठवणींना उजाळा दिला आणि ब्रिटनच्या पंतप्रधान पदावर कार्यरत असताना कॅमरुन यांनी भारत-ब्रिटन संबंध बळकट करण्यासाठी जो वैयक्तिक पाठिंबा आणि योगदान दिले त्याबद्दल मोदींनी कॅमरुन यांचे आभार मानले. उभय नेत्यांनी द्विपक्षीय हिताच्या प्रादेशिक आणि जागतिक मुद्दयांवर चर्चा केली.
युवा व्यवहार क्षेत्रात भारत आणि मोझांबिक सहकार्यासंदर्भात सामंजस्य करार

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि मोझांबिक यांच्यात युवा व्यवहार आणि क्रीडा क्षेत्रात परस्पर सहकार्याला प्रोत्साहन देण्यासाठी पंतप्रधानांच्या मोझांबिक दौऱ्यादरम्यान 7 जुलै 2016 रोजी स्वाक्षरी केलेल्या सामंजस्य कराराबाबत माहिती दिली. या करारामुळे दोन्ही देशांमध्ये खेळांना प्रोत्साहन मिळणार आहे. तसेच युवकांमध्ये संकल्पना, मूल्ये आणि संस्कृती यांची देवाण-घेवाण आणि मैत्रीपूर्ण संबंध विकसित होण्याच्या दृष्टीने हा करार सहाय्यक ठेरल. युवा व्यवहार आणि क्रीडा क्षेत्रात दोन्ही देशातील युवकांना आपले न्याय आणि कौशल्य यांची देवाण-घेवाण करत आंतरराष्ट्रीय परिदृष्य विकसित करण्याच्या दृष्टीने हा करार महत्त्वाचा ठरेल.
पंतप्रधान नरेंद्र मोदी, अमेरिका, फ्रान्सच्या राष्ट्राध्यक्षांना तर ब्रिटनच्या पंतप्रधानांना भेटले

पंतप्रधान नरेंद्र मोदी यांनी अमेरिकेचे राष्ट्राध्यक्ष बराक ओबामा, यांची न्यूयॉर्क इथे भेट घेतली. फ्रान्सचे राष्ट्राध्यक्ष फ्रांसीओ ओलांद आणि ब्रिटनचे पंतप्रधान डेव्हीड कॅमेरुन यांची पंतप्रधानांनी भेट घेतली. हवामान बदल, दहशतवाद, चार निर्यात नियामकांच्या सदस्यत्वाची भारताची आकांक्षा आणि संयुक्त राष्ट्रसंघाच्या सुरक्षा परिषदेच्या सुधारणा या चार मुद्दयांवर चर्चेचा प्रामुख्याने रोख राहिला. हवामान बदलाविषयी भारताची कटिबध्दता इतर कोणत्याही देशापेक्षा कमी नाही असं ठाम प्रतिपादन पंतप्रधानांनी केलं. इंटेंडेड नॅशनली डिटरमाईन्ड कॉन्ट्रीब्युशन अर्थात राष्ट्रानं निर्धारीत केलेलं योगदान जाहीर करण्यासाठी 1 ऑक्टोबर पर्यंत मुदत असली तरी हे योगदान 2 ऑक्टोबरला म्हणजे गांधी जयंती दिनी जाहीर करण्याची परवानगी भारतानं मागितली आहे. केवळ उत्सर्जन मर्यादेवर भर देऊन चालणार नाही तर स्वच्छ ऊर्जेसाठी विकसनशील देशांना वित्त आणि तंत्रज्ञानही पुरवण्यावर भर द्यायला हवा असं पंतप्रधान म्हणाले. 175 गिगावॅट नवीकरणीय उर्जा उत्पादन साध्य करण्याचे भारताचे उद्दीष्टही त्यांनी विषद केले. मेक इन इंडिया उपक्रमात सहभागी होण्याचं आवाहन पंतप्रधानांनी ब्रिटनचे पंतप्रधान डेव्हीड कॅमेरुन यांच्यासमवेत झालेल्या भेटी दरम्यान केलं. फ्रान्सचे अध्यक्ष फ्रांसीओ ओलांद यांच्यासमवेत झालेल्या चर्चेच्यावेळी मायक्रोसॉफ्टचे सहसंस्थापक बिल गेटस्‌ही सहभागी झाले. अमेरिकेच्या राष्ट्राध्यक्षांसमवेत झालेल्या चर्चेदरम्यान उभय देशांच्या संबंधात झालेल्या लक्षणीय प्रगतीची दखल घेण्यात आली. धोरणात्मक आणि वाणिज्यिक विषयांवर नुकताच झालेला संवाद तसंच ऊर्जा आणि सायबर सुरक्षा या मुद्यांचाही आढावा घेण्यात आला. इस्रोनं चार अमेरिकी उपग्रह अवकाशात सोडले त्याच दिवशी ही भेट झाल्याचं यावेळी नमूद करण्यात आले. कॅलिफोर्नियाला दिलेली भेट, नवीकरणीय ऊर्जा संवाद तसंच सॅन होजे येथे झालेल्या स्टार्ट अप कनेक्ट उपक्रमाचा पंतप्रधानांनी उल्लेख केला.
पंतप्रधान उद्या, 24 जानेवारीला प्रधानमंत्री राष्ट्रीय बाल पुरस्कार विजेत्यांशी संवाद साधणार

नवी दिल्ली 23 जानेवारी 2022 पंतप्रधान नरेंद्र मोदी उद्या 24 जानेवारी 2022 रोजी दुपारी बारा वाजता दूरदृश्य प्रणालीच्या माध्यमातून प्रधानमंत्री राष्ट्रीय बाल पुरस्कार विजेत्यांशी संवाद साधणार आहेत. वर्ष 2021 आणि 2022 या वर्षांसाठीचे प्रधानमंत्री राष्ट्रीय बाल पुरस्कार प्राप्त विजेत्यांना ब्लॉकचेन तंत्रज्ञानाच्या माध्यमातून डिजिटल प्रमाणपत्रे दिली जाणार आहेत. पुरस्कार विजेत्यांना प्रमाणपत्रे देण्यासाठी प्रथमच या तंत्रज्ञानाचा वापर होत आहे. अभिनव तंत्रज्ञान, समाजसेवा, शैक्षणिक क्षेत्र, क्रीडा, कला आणि संस्कृती तसेच शौर्य या सहा क्षेत्रांमध्ये अतुलनीय कामगिरी करणाऱ्या मुलांना भारत सरकारतर्फे प्रधानमंत्री राष्ट्रीय बाल पुरस्कार देण्यात येतात. यावर्षी, प्रधानमंत्री राष्ट्रीय बाल पुरस्कार 2022 साठी बाल शक्ती पुरस्काराच्या विविध विभागांच्या अंतर्गत देशभरातील 29 मुलांची निवड करण्यात आली आहे. ही पुरस्कार विजेती मुले, दर वर्षी प्रजासत्ताक दिनी होणाऱ्या संचलनात देखील भाग घेतात. प्रत्येक प्रधानमंत्री राष्ट्रीय बाल पुरस्कार विजेत्याला सन्मान पदक, 1 लाख रुपयांचे रोख बक्षीस आणि प्रमाणपत्र दिले जाते. या वर्षी प्रधानमंत्री राष्ट्रीय बाल पुरस्कार 2022 विजेत्यांच्या संबंधित बँक खात्यांमध्ये बक्षिसाची रोख रक्कम हस्तांतरित केली जाणार आहे.
पंतप्रधानांनी केनियाचे माजी पंतप्रधान महामहिम रायला अमोलो ओडिंगा यांची भेट घेतली

पंतप्रधान नरेंद्र मोदी यांनी केनियाचे माजी पंतप्रधान महामहीम रायला अमोलो ओडिंगा, यांची आज भेट घेतली. आपल्या ट्विटरसंदेशामध्ये पंतप्रधान म्हणाले: "माझे मित्र आणि केनियाचे माजी पंतप्रधान महामहीम रायला अमोलो ओडिंगा यांच्या भेटीने मला अतिशय आनंद झाला आहे. मला, भारत आणि केनियामध्‍ये त्‍यांच्‍यासोबतच्‍या झालेल्या पूर्वीच्‍या संवादाची आठवण झाली. भारत आणि केनियामधील द्विपक्षीय संबंध मजबूत आहेत आणि आमचे हे संबंध आणखी दृढ करण्याचे आम्ही स्वागत करतो.”
आयटीबीपी स्थापना दिनानिमित्त पंतप्रधानांच्या शुभेच्छा

पंतप्रधान नरेंद्र मोदी यांनी आयटीबीपी परिवाराला स्थापना दिनानिमित्त शुभेच्छा दिल्या आहेत. “आयटीबीपी परिवाराला स्थापना दिनाच्या शुभेच्छा. “शौर्य आणि मानवता” या आपल्या वैशिष्टयामुळे आयटीबीपीने स्वत:चे वेगळेपण जपले आहे. हिमालयाबद्दल वाटणारी विशेष आत्मियता आणि समुद्र सपाटीपासून उत्तुंग उंचीवरही गाजवलेला पराक्रम यामुळेही आयटीबीपी विशेष ठरते”, असे पंतप्रधानांनी म्हटले आहे.
भारत आणि जपान दरम्यान पोलाद क्षेत्रातील कराराला मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये पोलाद क्षेत्रामध्ये भारत आणि जपान यांच्यामध्ये झालेल्या कराराला मंत्रिमंडळाचे मान्यता दिली. ‘भारत- जपान पोलाद चर्चा’ यामुळे उभय देशांमध्ये सहकार्य अधिक मजबूत होणार आहे. लाभ- स्टील क्षेत्रामध्ये भारत आणि जपान यांच्यामध्ये जो सामंजस्य करार झाला आहे, त्यामुळे स्टील क्षेत्रामध्ये शाश्वत वृद्धीला वाव मिळणार आहे. स्टील क्षेत्रामध्ये कोणकोणत्या प्रकारे गुंतवणूक करता येईल, तसेच या क्षेत्राला कसे प्रोत्साहन देता येईल, याचा विचार दोन्ही देश संयुक्तपणे करणार आहेत. भारतामध्ये उच्च दर्जाचे स्टील उत्पादन करण्यासाठी आणि या क्षेत्रामध्ये आणखी क्षमता वाढीसाठी उभय देशांमध्ये सामंजस्य करार करण्यात आला आहे.
एनआयटी आंध्रप्रदेशला मंत्रिमंडळाची मंजुरी

आंध्र प्रदेशातल्या पश्चिम गोदावरी जिल्ह्यात नॅशनल इन्स्टिट्युट ऑफ टेक्नॉलॉजी एनआयटी स्थापन करायला केंद्रीय मंत्रिमंडळाने आज पूर्वलक्षी प्रभावाने मान्यता दिली. केंद्र शासनाकडून या संस्थेला अर्थसहाय्य करण्यात येते. नॅशनल इन्स्टिट्युट ऑफ टेक्नॉलॉजी सायन्स एज्युकेशन अँड रिसर्च ॲक्ट 2007 अंतर्गत ही संस्था येण्याआधी आंध्रप्रदेश सोसायटीज् रजिस्ट्रेशन ॲक्ट 2001 अंतर्गत नोंदणीकृत संस्थेद्वारे ही संस्था चालविली जात होती आणि व्यवस्थापनही या संस्थेद्वारेच करण्यात येत होते. सरकारच्या धोरणानुसार या एनआयटीमधल्या 50 टक्के जागा राज्यात वास्तव्य असणाऱ्या पात्र विद्यार्थ्यांसाठी राखीव आहेत. आंध्रप्रदेशातल्या पदवी, पदव्युत्तर आणि डॉक्टरेट स्तरावरच्या विद्यार्थ्यांना संशोधनासाठी पुरेशा संधी मिळाव्यात हा या एनआयटीचा उद्देश आहे.